Amelia Henderson

**Amelia Thripura Henderson** (lahir 20 Oktober 1995) ialah seorang pelakon, pengacara, model dan penerbit wanita Malaysia. Beliau memulakan kerjaya seni sebagai model iklan, seterusnya memulakan kerjaya lakonan dengan membintangi beberapa drama dan filem. Antara drama lakonannya ialah ***Keluarga Pontimau*** (2015), ***Jangan Benci Cintaku*** (2018), ***Cinta Non Grata*** (2019), ***Cik Ayu Mee Sanggul*** (2021) dan ***I.D.*** (2024). Beliau juga telah berlakon dalam beberapa filem termasuk ***Talentime*** (2009), ***J2: J Retribusi*** (2021), ***Pulau*** (2023), ***Harimau Malaya: The Untold Journey*** (2024) dan ***Blood Brothers: Bara Naga*** (2025).

## Kerjaya

Beliau mula menceburi bidang seni sebagai model melalui iklan Mothercare sewaktu berusia setahun. Selepas itu, beliau memulakan kerjaya lakonan dengan membintangi sitkom ***Keluarga Adam***. Beliau juga pernah melibatkan diri dalam persembahan pentas muzikal teater iaitu ***The King and I*** dan ***Peter Pan*** di Istana Budaya, Kuala Lumpur pada tahun 2007. 

Selain itu, beliau berpeluang untuk mengembangkan bakatnya ke Amerika Syarikat kerana kelebihan beliau yang amat fasih berbahasa Inggeris dengan menggunakan slanga British dan Amerika. Beliau merupakan salah seorang kanak-kanak di Malaysia yang menjadi pelakon suara untuk filem animasi popular iaitu ***Barbie in a Christmas Carol***. Beliau kemudiannya berlakon di dalam filem tempatan iaitu ***Talentime*** arahan Yasmin Ahmad. Beberapa tahun selepas itu, beliau ditawarkan untuk menjadi hos rancangan ***The English Room*** iaitu rancangan bagi mempertingkatkan penggunaan bahasa Inggeris dalam kalangan pelajar.

Beliau amat menggemari tarian balet dan pernah memenangi Kategori 3 dalam program *Cecchetti International Summer School* yang diadakan di Melbourne, Australia.

Sejak 2022, beliau mengendalikan siniar yang bertajuk ***Studio Sembang*** yang disiarkan di saluran **YouTube** beliau, ATHQ Media setiap Khamis.

Amelia menyumbangkan suaranya untuk watak Kapten Zee dalam filem animasi ***Didi & Friends The Movie*** (2023). Selain menyumbangkan suara, beliau turut menyanyi rap dalam filem ini.

## Kehidupan peribadi
Ibu beliau ialah seorang doktor gigi yang berketurunan India dan Sri Lanka bernama Jaya Rudralingam. Selain itu, bapa beliau adalah seorang arkitek yang berketurunan Scotland bernama Graham  Henderson. Beliau merupakan anak sulung daripada dua adik-beradik. Adik lelakinya bernama Alexander Rudrakeith Henderson. 

Sebelum melangsungkan perkahwinan, Amelia telah memeluk Islam dengan nama baharunya iaitu Putri Noor Amelia Thripura Henderson binti Abdullah. Beliau kemudian sah bergelar isteri kepada YTM Dato’ Indera Tunku Harunnarasheed Putra, anakanda kepada YTM Tunku Bendahara Kedah, Almarhum Dato’ Seri Utama Tan Sri Tunku Annuar Al-Haj Ibni Almarhum Sultan Badlishah dan YABhg. Toh Puan Bendahara Kedah, To’ Puan Seri Utama Puan Sri Dato’ Seri Noor Suzanna Abdullah pada 14 Ogos 2015 bertempat di Carcosa Seri Negara. Beliau kemudian bergelar “Yang Berbahagia Datin Indera Amelia Thripura Henderson”. 

Namun begitu, mereka sudah bercerai pada tahun 2018. Perkahwinan yang terlerai itu tidak dikurniakan sebarang cahaya mata.

## Kontroversi
Amelia menjadi subjek kontroversi pada Jun 2022 apabila penerbit dan pelakon, A. Aida menuduhnya dan seorang lagi pelakon, Idris Khan kerana menarik diri di saat akhir dari penggambaran drama *[[Sekali Lagi Cinta Kembali]]* sekaligus melanggar kontrak yang dimeterai. Berdasarkan daripada kontrak yang ditandatangani pada Februari 2022, beliau dan Idris sepatutnya menjalani penggambaran drama itu pada 16 Jun 2022, namun mengambil keputusan untuk menarik diri sebagai hero dan heroin drama itu sehari sebelum sesi penggambaran bermula. Amelia kemudian menjelaskan situasi sebenar dengan menafikan bahawa beliau telah melanggar kontrak penggambaran drama itu selepas mengetahuinya di media sosial. Beliau turut mendakwa skrip dan watak berbeza menjadi punca beliau menarik diri. Pada 7 April 2023, beliau telah diarah oleh Mahkamah Sesyen Sivil Kuala Lumpur supaya membayar lebih RM200,000 kerana melanggar kontrak penggambaran *Sekali Lagi Cinta Kembali* terbitan A. Aida Production.

## Filemografi

## Videografi

## Anugerah dan pencalonan

## Rujukan

## Pautan luar
* Laman web rasmi 
* 
* 
* 
* 
*